จะกินก๋วยเตี๋ยวกูฟูคราวนี้ไม่ต้องไปไกลจาก ม.อ. เพราะเค้ามาเปิดสาขา 2 แถวทุ่งรีกันแล้ว 

[ที่ตั้งและบรรยากาศ] ร้านนี้ตั้งอยู่ตรงถนนทุ่งรี หลังตลาดศรีตรังครับ ที่จอดรถอาจจะหายากสักหน่อย โดยเฉพาะรถยนต์ ร้านภายในดูโล่งๆ โต๊ะที่นั่งมีระยะห่างกันดี ที่สำคัญแอร์เย็นฉ่ำมาก ทำให้การทานก๋วยเตี๋ยวร้อนๆ ในหน้าร้อน ตอนเที่ยงๆ ไม่ต้องเป็นภาระกับชีวิตสักเท่าไร

เมนู ประเภทเส้นจะทานสไตล์ไหน เส้นอะไร ซุปอะไรก็สั่งกันไป ราคาเริ่มต้นกันที่ 50 บาท และเมนูข้าวผัดปูสำหรับคนไม่ทานเส้น นอกจากนี้ยังมีเมนูทานเล่น จำพวกลูกชิ้นต่างๆ น้ำเปล่าฟรี น้ำแข็งเปล่าไม่ฟรี -*-

ผมสั่งรวมกูฟูน้ำใส (65 บาท) เสิร์ฟมาชามใหญ่ ปริมาณจัดเต็ม บอกได้เลยว่าหนักเส้น เน้นลูกชิ้น น้ำซุปร้อนดี รสชาติกลมกล่อมแต่ค่อนไปทางหวาน ส่วนเครื่องหลักๆ จะเป็นลูกชิ้น (ไก่) และผลิตภัณฑ์จากซูริมิ (เนื้อปลาบด ขึ้นรูปต่างๆ) เนื้อปูและเนื้อไก่ จุดเด่นต้องยกให้ลูกชิ้นไซส์ใหญ่นี่แหละ เต็มปากเต็มคำ เนื้อเด้ง แต่ไม่ถึงกับกรอบเกรียว เส้นบะหมี่น่าจะลวกนานไปสักหน่อย เลยทำให้เละไปสักนิด แต่จัดเส้นมาให้เยอะมาก หมดชามนี้อิ่มไปถึงค่ำเลยทีเดียว 

เกี๊ยวกุ้ง (49 บาท) เสิร์ฟมาแบบร้อนๆ เกี๊ยวทอดกรอบๆ เนื้อด้านคล้ายๆ พวกซูริมิเนื้อสัมผัสเด้งดี ปรุงรสได้อร่อย น้ำจิ้มวางอยู่บนโต๊ะ เลือกได้ตามใจชอบ สำหรับผมเลือกเป็นน้ำจิ้มรสหวาน ทานคู่กันแล้วลงตัวดีครับ 

การบริการ พนักงานเอาใจใส่ลูกค้าดี คล่องแคล่วว่องไว ความสะอาดของร้านจัดอยู่ในเกณฑ์ดี นั่งได้สบายใจ 

โดยรวมอิ่มหนักมากครับมื้อนี้ สำหรับเมนูรวมกูฟูนี้เหมาะเลยสำหรับคนที่ต้องการจัดแบบหนักเส้น เน้นเครื่อง แต่ต้องชอบพวกผลิตภัณฑ์ลูกชิ้นด้วยนะ ถ้าจะให้เป็นพวกเนื้อเน้นๆ คงไม่ตอบโจทย์ และร้านนี้ไม่มีเนื้อหมูครับ เอาเป็นว่าขอฟาดให้ 4 ดาว เหมือนกับสาขาแรกละกันครับ 